Geen betalings nodig vir aansoeke, sê SAPDDie Suid-Afrikaanse Polisiediens het die publiek gewaarsku teen korrupsie wat met hul huidige werwingsveldtog verband hou. Die polisie in Gauteng het Saterdag gesê hy neem met kommer kennis van korrupsie wat kop uitgesteek het in die provinsie tydens die polisiediens se nasionale werwingsveldtog wat tans aan die gang is. ŉ 39-jarige konstabel van Florida is Maandag in hegtenis geneem op aanklag van korrupsie en bedrog nadat hy aansoekvorms aan voornemende studente verkoop het teen R3 000 per aansoek, het Mathapelo Peters, woordvoerder van die polisie, Saterdag in ŉ verklaring gesê. “Die polisie se teenkorrupsie-eenheid het twee dae later ŉ 25-jarige man van Freedom Park, Soweto, in hegtenis geneem toe die bestuurspan by die provinsiale hoofkantoor te hore gekom het van ŉ aansoeker wat na die SAPD se kantoor gekom het en vrywillig aangebied het om R3 000 te betaal om op die lys van suksesvolle aansoekers te beland,” het Peters bygevoeg. Genl.maj. Patricia Rampota, adjunk- provinsiale polisiekommissaris, het die korrupsie veroordeel. “Een van die kwaliteite wat ons van voornemende studente vereis is integriteit. Net so vasbeslote as wat ons is om korrupte elemente binne ons geledere uit te roei, net so sal ons nie toelaat dat enigiemand op ŉ korrupte manier binne die SAPD aangestel word nie,” het sy gesê. Peters het bygevoeg die SAPD wil ook alle voornemende studente daaraan herinner dat die sluitingsdatum vir aansoeke tot 31 Oktober 2019 uitgestel is. Geen betaling word in enige stadium van die aansoekproses vereis nie.